สรรพากรรับคืนภาษีล่าช้า1แสนราย
สรรพากรอ้างแบงก์กรุงไทยเปลี่ยนระบบเช็ค ทำคืนภาษีช้า 1 แสนราย
3 มี.ค. 2558

สรรพากรอ้างแบงก์กรุงไทยเปลี่ยนระบบเช็ค ทำคืนภาษีช้า 1 แสนราย 
นายประสงค์ พูนธเนศ อธิบดีกรมสรรพากร เปิดเผยว่า ตั้งแต่วันที่ 1 ม.ค.-29 ก.พ.ที่ผ่านมา มีการยื่นแบบและชำระภาษีเงินได้บุคคลธรรมดาในปีภาษี 2557 รวม 4 ล้านราย จาก 12 ล้านราย โดย 77% ยื่นทางอินเทอร์เน็ต 23% ยื่นเป็นเอกสาร คาดว่าปีนี้จะขอคืนภาษีประมาณ 2 ล้านราย
สำหรับผู้ที่ยื่นแบบผ่านอินเทอร์เน็ต กรมพยายามคืนภาษีให้ได้ใน 3 วัน ซึ่งได้คืนภาษีไปแล้ว 4 แสนราย แต่ยอมรับว่าปลายเดือน ก.พ.ที่ผ่านมา คืนภาษีล่าช้าไป 10 วัน เพราะธนาคารกรุงไทยเปลี่ยนรูปแบบเช็ค ส่งผลต่อผู้เสียภาษี 1 แสนราย แต่ได้แก้ปัญหาและคืนภาษีให้หมดแล้ว
อย่างไรก็ตาม ในปี 2558 กรมสรรพากรให้ความสำคัญกับการสุ่มตรวจผู้ที่ยื่นรายการลดหย่อนภาษีเป็นเท็จ เช่น การใช้สิทธิเลี้ยงดูพ่อแม่ซ้ำซ้อน การนำค่าใช้จ่ายท่องเที่ยวในประเทศมาหักลดหย่อนไม่ถูกต้อง เช่น นำใบจองผ่าน Agoda ที่ไม่สามารถนำมาหักลดหย่อนได้ รวมทั้งการใช้ใบอนุโมทนาบัตรปลอม เอกสารเบี้ยประกันชีวิตปลอม มาขอลดหย่อน โดยผู้เสียภาษีที่ใช้สิทธิไม่ถูกต้องจะถูกจัดอยู่ในกลุ่มที่ต้องถูกตรวจสอบอย่างเข้มงวดไปอีก 3 ปี
“ผู้ที่จะได้คืนภาษีช้า เป็นกลุ่มที่ยื่นเป็นเอกสาร ใช้เวลาไม่เกิน 90 วัน หากยื่นขณะนี้จะได้คืนอย่างช้าเดือน มิ.ย. บางกรณีขอตรวจเอกสารเพิ่ม เพื่อป้องกันแสดงการลดหย่อนไม่ถูกต้อง” นายประสงค์ กล่าว